Angelique Kerberová

**Angelique Kerberová** (* 18. január 1988, Brémy, Západné Nemecko) je nemecká  profesionálna tenistka hrajúca ľavou rukou. Vo svojej kariére vyhrala na okruhu WTA Tour desať turnajov vo dvojhre. V rámci okruhu ITF získala jedenásť titulov vo dvojhre a tri vo štvorhre.

Na rebríčku WTA bola vo dvojhre najvyššie umiestnená v septembri 2016 na 1. mieste a vo štvorhre potom v auguste 2013 na 103. mieste. Trénuje ju nemecký tréner Torben Beltz.

Na najvyššej grandslamovej úrovni je víťazka dvoch grandslamov—prvý získala na Australian Open 2016, druhý získala o osem mesiacov neskôr na US Open 2016—a taktiež získala striebornú olympijskú medailu, keď reprezentovala Nemecko na Letných olympijských hrách 2016.

V nemeckom fedcupovom tíme debutovala v roku 2007 v baráži o Svetovú skupinu proti Japonsku, v ktorej prehrala dvojhru s Takaovou aj Moritovou. Vo Svetovej skupine 2014 vyhrala v úlohe lídra družstva vždy po dvoch singloch vo štvrťfinále so Slovenskom aj v semifinále proti Austrálii a stala sa hlavnou strojkyňou postupu Nemiek po 22 rokoch do finále proti Česku. V ňom potom nestačila na Šafářovú a v nedeľňajšom boji ani na Kvitovú, hoci v treťom sete viedla už 4–1 na gemy. Nemky odišli z Prahy porazené 1:3. V roku 2015 v súťaži nastúpila k ôsmim medzištátnym zápasom s bilanciou 7–7 v dvojhre a 0–0 v štvorhre.

Nemecko tiež reprezentovala na londýnskych letných olympijských hrách 2012, kde v súťaži dvojhra prehrala vo štvrťfinále so svetovou jednotkou Viktoriou Azarenkovou. Spoločne so Sabinou Lisickou vypadli v druhom kole ženskej štvorhry. S Philippom Petzschnerom nastúpili do zmiešanej štvorhry, v ktorej tiež neprešli cez úvodnú fázu turnaja.

## Tenisová kariéra
### 2010: Prvýkrát vo finále turnaja na WTA
[vľavo|náhľad|Počas [Ženská dvojhra na Australian Open 2010|Australian Open 2010]]
V sezóne sa kvalifikovala na melbournský Australian Open 2010, na ktorom prvýkrát v kariére postúpila do tretieho kola, keď vyradila Oľgu Govorcovovú a dvadsiatu tretiu nasadenú Francúzku Aravane Rezaïovú. Potom však v trojsetovej bitke nestačila na zástupkyňu ruského tenisu Svetlanu Kuznecovovú.

Premiérové finále na okruhu WTA Tour si zahrala na bogotskom Copa BBVA Colsanitas, v ktorom ju zdolala kolumbijská hráčka Mariana Duqueová Mariñová. V predchádzajúcom semifinále zdolala najvyššie nasadenú Argentínčanku Giselu Dulkovú. V druhom kole MPS Group Championships jej vystavila stopku Američanka Varvara Lepchenková. Do tretej fázy sa prebojovala na charlestonskom Family Circle Cupu, hranom na zelenej antuke. Skončila tu na rakete Daniely Hantuchovej. Vo štvrťfinále jedinej africkej udalosti roka Grand Prix SAR La Princesse Lalla Meryem, prebiehajúcej v Marakéši, bola nad jej sily Češka Renata Voráčová.

Parížsky French Open znamenal vypadnutie v druhom kole od Aravane Rezaïovej. Na tráve prešla do tretej fázy AEGON Classic, kde ju zdolala neskoršia čínska šampiónka Li Na. Holandský turnaj UNICEF Open opustila už po otváracom zápase porážkou od zástupkyne belgického tenisu Justine Heninovej. Vo Wimbledone si poradila s indickou hráčku Saniou Mirzovou a izraelskou turnajovou trinástkou Šachar Peerovou, aby vzápätí trávnatý turnaj opustila po prehre od Austrálčanky Jarmily Grothovej.

### 2011: Semifinále na US Open
[vpravo|náhľad|Kerberová na [Ženská dvojhra na US Open 2011|US Open 2011, kde dosiahla svoje prvé grandslamové semifinále]]
Sezónu otvorila na Moorilla Hobart International, kde skončila vo štvrťfinále na rakete americkej tenistky Bethanie Mattekovej-Sandsovej. Nasledovala séria šiestich porážok v rade, ktorú pretrhla až na The Bahamas Women 'Open, kde sa prebojovala do finále. V ňom nenašla recept na Anastasiju Jakimovovú. Marcový Sony Ericsson Open znamenal vyradenie v druhom kole od Talianky Francescy Schiavoneovej. Na wimbledonskej tráve podľahla 17-ročnej britskej tínedžerke Laure Robsonovej.

Do newyorského US Open 2011 vstupovala v úlohe 92. hráčky rebríčka. Potom, čo vyradila americkú nádej Lauren Davisovú po trojsetovom priebehu, postarala sa o prekvapenie grandslamu, keď prehrala dvanástu nasadenú Agnieszku Radwańskú po setoch 6–3, 4–6 a 6–3. V treťom kole ju nezastavila ani ruská hráčka Alla Kudriavcevová a v osemfinále zdolala Rumunku Monicu Niculescuovú. Postúpila tak do svojho premiérového štvrťfinále, kde jej stopku nevystavila turnajová dvadsať šestka Flavia Pennettová a po trojsetovom priebehu postúpila. Až v semifinále skončila na rakete turnajovej deviatky a neskoršej víťazky Samanthy Stosurovej z Austrálie. Bodový zisk znamenal postup na kariérne maximum, keď v následnom vydaní svetovej klasifikácie figurovala na 34. mieste.

### 2012: Prvý WTA titul, semifinále na Wimbledone a umiestnenie v Top 5
V sezóne vyhrala dva turnaje v dvojhre a prvýkrát postúpila do elitnej svetovej desiatky, až na 5. miesto.

Sezónu začala na ASB Classic, kde v semifinále prehrala s Taliankou Pennettovou. Hneď na ďalšom turnaji v Hobarte ako nasadená štvorka opäť skončila v semifinále, keď prehrala so svojou krajankou a neskoršie víťazkou Barthelovou, ktorá sa do súťaže musela kvalifikovať. Na Australian Open 2012 potom vypadla v treťom kole s Ruskou Marijou Šarapovovou po hladkom priebehu 1–6 a 2–6.

[náhľad|vľavo|Kerberová dosiahla semifinále na [Wimbledon 2012|Wimbledone 2012]]
Premiérový titul kariéry získala na parížskom Open GDF Suez, kde si vo finále poradila s francúzskou hráčkou Marion Bartoliovou pomerom 7–6(7–3), 5–7 a 6–3. Druhé víťazstvo pridala v polovici apríla na kodaňskom e-Boks Open potom, čo v boji o turnajový pohár zdolala dánsku obhajkyňu titulu Caroline Wozniackú 6–4 a 6–4.

Na druhom grandslame French Open skončila vo štvrťfinále na rakete finalistky turnaja Sary Erraniovej v dvoch setoch 3–6 a 6–7(2–7). Počas wimbledonskej prípravy na eastbournskom turnaji Aegon International bola vyradená Rakúšankou Tamirou Paszekovou po dramatickom priebehu 7–5, 3–6 a 5–7 , hoci v rozhodujúcom sete viedla 5–3 a nepremenila päť mečbalov. Vo Wimbledone došla do svojho druhého grandslamového semifinále. V ňom ju porazila Agnieszka Radwańská 3–6 a 4–6.

Počas letnej časti na amerických betónoch si zahrala prvé finále turnaja Premier 5, do ktorého prešla na Western & Southern Open. Cestou do neho jej podľahli prekvapivo Serena Williamsová a Petra Kvitová. Jej premožiteľkou sa stala čínska tenistka Li Na, na ktorú nestačila po setoch 1–6, 6–3 a 1–6. Na newyorskom US Open 2012, kde obhajovala semifinálovú účasť, skončila vo štvrtom kole na rakete Talianky Erraniovej výsledkom 6–7(5–7) a 3–6.

Výsledky z priebehu roka jej zabezpečili premiérovú účasť na istanbulskom Turnaji majsteriek. Tam však prehrala všetky svoje stretnutia.

### 2013: Pokračovanie úspešnej kariéry
V sezóne získala jediný turnajový titul v jej závere na lineckom turnaji. Z ďalších dvoch finále odišla porazená. Počas roka neopustila elitnú svetovú desiatku a na istanbulský turnaj sa kvalifikovala druhýkrát v rade.

[náhľad|Kerberová na [Ženská dvojhra na US Open 2013|US Open 2013]]
Hoci bola sezóna menej úspešná ako predchádzajúce, figurovala v jej priebehu v prvej svetovej desiatke. Premiérové finále si zahrala na mexickom Monterrey Open, v ktorom podľahla Anastasiji Pavľučenkovovej 6–4, 2–6 a 4–6. Do druhého boja o titul sa prebojovala až na sklonku sezóny na tokijskom Toray Pan Pacific Open, kde nestačila na Češku Petru Kvitovú pomerom 2–6, 6–0 a 3–6. Po návrate do Európy si pripísala jediný turnajový triumf roka, keď na októbrovom Generali Ladies Linz prehrala vo finále Srbku Anu Ivanovičovú 6–4, 7–6(8–6) potom, čo premenila štvrtý mečbal.

Na grandslamoch sa neprebojovala ďalej ako do osemfinále. Vo štvrtých kolách skončila na Australian Open 2013, kde ju vyradila Jekaterina Makarovová po setoch 5–7, 4–6, na French Open 2013 po prehre so Svetlanou Kuznecovovou 4–6 , 6–4, 3–6, a tiež na US Open 2013 po porážke od Carly Suárezovej Navarrovej 6–4, 3–6, 6–7(7–9). Vo Wimbledone 2013, kde obhajovala semifinálovú účasť, skončila už v druhom kole na rakete Estónky Kaii Kanepiovej pomerom 6–3, 6–7(6–8), 3–6, hoci v tajbrejku druhého setu viedla 5–1 a bola dva lopty od postupu.

Vo svojej druhej účasti na záverečnom Turnaji majsteriek, naposledy prebiehajúcom v Istanbule, skončila v základnej skupine. Zaznamenala jediné víťazstvo nad Agnieszkou Radwańskou a porazená odišla po zápase od Sereny Williamsovej a Petry Kvitovej.

V záverečnej klasifikácii rebríčku WTA jej patrilo 9. miesto.

### 2014: Finále Fed Cupu a ustálený ranking
[vľavo|náhľad|Rozohranie počas [Ženská dvojhra na Mutua Madrid Open 2014|Madrid Open]]
Do sezóny vstúpila na Brisbane International, kde skončila vo štvrťfinále na rakete Srbky Jeleny Jankovičovej. Nasledujúci turnaj Apia International Sydney znamenal postup do finále, v ktorom prekvapivo podľahla až kvalifikantke a 107. hráčke rebríčka Cvetane Pironkovovej po dvojsetovom priebehu. Na úvodnom grandslame Australian Open 2014 ju v osemfinále zastavila talianska tenistka Flavia Pennettová v troch setoh. Parížsky Open GDF Suez, konaný vo februári, predstavoval štvrťfinálové vyradenie od zástupkyne ruského tenisu Anastasiji Pavľučenkovovej.

V prvom februárovom kole Svetovej skupiny Fed Cupu viedla nemecký tím za víťazstvom na bratislavskej pôde proti Slovensku. Na výsledku zápasov v pomere 3–1 sa podieľala dvoma bodmi, keď zdolala čerstvú finalistku Australian Open Dominiku Cibulkovú aj Danielu Hantuchovú. Na Qatar Total Open v Dohe sa prebojovala do finále, kde ju prehrala Rumunka Simona Halepová, aby získala prvý titul z kategórie Premier 5. Do prvého z dvoch povinných amerických turnajov BNP Paribas Open vstupovala ako piata nasadená. Po voľnom žrebe však nestačila na španielsku hráčku Maríu Teresu Torrovú Florovú. Po presune do floridského Key Byscaine prešla na Sony Open Tennis medzi poslednú osmičku tenistiek, kde ju vyradila svetová jednotka Serena Williamsová v dvoch setoch.

Na Mutua Madrid Open skrečovala otvárací zápas proti Francúzke Caroline Garciovej pre poranenie chrbta. Po trojsetovej bitke odišla porazená na Internazionali BNL d'Italia od Petry Cetkovskej. Poslednou prípravou pred parížskym grandslamom sa stal norimberský Nürnberger Versicherungscup, kam prišla ako turnajová jednotka. Vo štvrťfinále však skončila na rakete ďalšej českej hráčky Karolíny Plíškovej. Jej cestu pavúkom na French Open ukončila vo štvrtom kole Kanaďanka Eugenie Bouchardová.

Trávnatú časť roka otvorila na Aegon International v Eastbourne, kde bola nad jej sily americká tenistka Madison Keysová. V úlohe deviatej nasadenej vo Wimbledone zdolala na úvod Poľku Urszulu Radwańskú. V ďalšej fáze vyradila Heather Watsonovú a obhajkyňu semifinálovej účasti Kirsten Flipkensovú z Belgicka. V osemfinále zvládla duel s novou šampiónkou Roland Garros Marijou Šarapovovou, aby jej druhýkrát za sebou na grandslame vystavila stopku Eugenie Bouchardová, tentoraz vo štvrťfinále.

[náhľad|Kerberová počas tréningu [Toray Pan Pacific Open 2014]]
V júli sa zúčastnila stanfordského Bank of the West Classic, kde ako nasadená trojka rozohrala turnaj v druhom kole víťazstvom nad Američankou Coco Vandewegheovou po trojsetovom priebehu. Potom na jej hru nenašla recept Garbiñe Muguruzová a Varvara Lepchenková. V sezóne tak postúpila do štvrtého finále, v ktorom narazila na favorizovanú Serenu Williamsovú. Hoci do zápasu vstúpila lepšie a v úvodnej sade viedla, z duelu odišla porazená. Ďalší týždeň plnila úlohu turnajovej šestky na tradičnom Rogers Cupe, hranom v Montreale. Po voľnom žrebe oplatila májovú prehru Caroline Garciaovej, než ju zastavila Venus Williamsová po tesnom trojsetovom priebehu. Opäť ako šestka štartovala na cincinnatskom Western & Southern Open. V druhej fáze zdolala Jekaterinu Makarovovú. V treťom kole však nestačila na dánsku bývalú svetovú jednotku Caroline Wozniackú. Aj posledný grandslam roka US Open znamenal vyradenie v treťom kole od 17-ročnej švajčiarskej nádeje Belindy Benčičovej potom, čo predtým prehrala Xeniju Pervakovú a Allu Kudrjavcevovú.

Na ázijskej sérii si z pozície najvyššie nasadenej tokijského Toray Pan Pacific Open poradila s Elinou Svitolinovou a Dominikou Cibulkovou, aby ju v semifinále zastavila neskoršia srbská víťazka Ana Ivanovićová. Premiérový ročník čínskej udalosti Wuhan Open pre ňu znamenal postup cez Zarinu Dijasovú a Barboru Strýcovú. Medzi zvyšnú osmičku hráčok ju však ďalej nepustila Svitolinová. Na poslednom štvrtom turnaji Premier Mandatory - China Open, neúspešne bojovala o účasť na Turnaji majsteriek. Porážka v treťom kole od skúsenej Svetlany Kuznecovovej znamenala, že sa na záverečnú udalosť roka pozrie len ako náhradníčka.

V novembri viedla nemecké družstvo do finále Fed Cupu proti Česku. Nemky postúpili do boja o víťazný pohár po 22 rokoch. V otváracej dvojhre podľahla Šafářovej, keď v oboch sadách prehospodárila náskok 4–2. V nedeľu potom zviedla trojsetový boj proti Kvitovej. V rozhodujúcom sete už viedla 4–1 na gemy, ale náskok opäť stratila. Súperka zahrala päť hier v rade a získala tretí víťazný bod českého tímu.

### 2015: Získané 4 tituly WTA
Na úvod sezóny prehrala vo štvrťfinále Brisbane International s ukrajinskou hráčkou Elinou Svitolinovou. Následný Apia International Sydney znamenal semifinálovú porážku od Karolíny Plíškovej. Prvýkrát od Wimbledonu 2011 potom vypadla v úvodnom kole grandslamu, keď v melbournskom Australian Open 2015 nestačila na Rumunku Irinu-Cameliu Beguovú.

[náhľad|vľavo|Kerberová na [Mutua Madrid Open 2015]]
Rýchle vyradenie prišlo na belgickom Diamond Games, keď nenašla recept na Francescu Schiavoneovú. Strata bodov znamenala opustenie elitnej svetovej desiatky, a to premiérovo od roku 2012. Arabský Dubai Tennis Championships priniesol účasť v treťom kole, v ktorom jej stopku vystavila ďalšie Talianka Flavia Pennettová. Zlepšenie formy nepriniesol ani Qatar Total Open, kde ju zastavila bývalá svetová jednotka hrajúca na divokú kartu Viktorija Azarenková. Na dvoch veľkých amerických turnajoch, Indian Wells Masters a Miami Open, vyhrala jediný zápas. Na prvom z nich skončila na rakete Sloane Stephensovej. V druhom prípade zdolala Britku Heather Watsonovú, aby ju potom zastavila Svetlana Kuznecovová.

Na Family Circle Cupu, prebiehajúcom na zelenej antuke, sa prebojovala do svojho prvého finále v roku. Cez nepriaznivý vývoj gamov 1–4 v treťom sete, priebeh otočila a na úkor Američanky Madison Keysovej získala štvrtý titul v rámci okruhu WTA Tour. Porsche Tennis Grand Prix priniesol ďalšiu finálovú účasť a opäť musela doháňať nepriaznivý pomer hier 3-5 v rozhodujúcom dejstve. Nakoniec triumfovala nad Dánkou Caroline Wozniackou. Víťazná séria skončila v prvom kole Mutua Madrid Open, kde ju zastavila Samantha Stosurová. Skoré vyradenie prišlo tiež na Italian Open, keď nenašla v druhej fáze recept na Irinu Beguovú. Pred semifinále Nürnberger Versicherungscup odstúpila pre bolesti chrbta. Konečnou fázou na French Open sa stalo tretie kolo, v ktorom ju zdolala zlepšujúca sa Španielka Garbiñe Muguruzová. Napriek tomu sa po prvýkrát od februára vrátila do svetovej desiatky na 10. miesto.

V tesnom trojsetovom finále trávnatého AEGON Classic vrátila januárovú porážku Karolíne Plíškovej, čo znamenalo jej tretiu sezónnu trofej. Parížsky scenár sa opakoval vo Wimbledone, keď v treťom kole skočila opäť na rakete neskoršej finalistky Muguruzovej, a po grandslame opustila Top 10.

[vpravo|náhľad|Kerberová počas [Ženská dvojhra na French Open 2015|French Open 2015]]
Americkú letnú sériu rozohrala na Bank of the West Classic, na ktorom postúpila do finálového súboja proti Karolíne Plíškovej a vyšla z neho víťazne. Medzi poslednou šestnástkou hráčok na Rogers Cupe jej stopku vystavila Simona Halepová. Na Western & Southern Open ju postihlo vyradenie od švajčiarskej tínedžerky Belindy Benčičovej. Newyorský US Open 2015 priniesol opustenie tretieho grandslamu za sebou v tretej fáze, tentoraz po prehre od Azarenkovej.

Jesennú ázijskú časť otvorila štvrťfinále na tokijskom Toray Pan Pacific Open, v ktorom bola nad jej sily Wozniacka. V semifinále Wuhan Open štvrtýkrát v sezóne narazila na Muguruzovú, ktorá ju opäť na čínskej udalosti zdolala. Medzi poslednou osmičkou tenistiek China Open nezvládla duel proti Agnieske Radwanskej. Divokú kartu potom dostala na Hong Kong Open, kde prenikla do finále. Z boja o titul však odišla porazená proti Srbke Jelene Jankovičovej. Dňa 21. októbra sa tretíkrát v kariére kvalifikovala na Turnaj majsteriek, hraný druhýkrát v Singapure. Do turnaja vstupovala ako 6. nasadená, keď bola vylosovaná do bielej skupiny spolu s Garbiñe Muguruzovou a českou ľavačkou Petrou Kvitovou a Luciou Šafářovou. V skupine dokázala poraziť len Kvitovú a nedokázala tak postúpiť ďalej. Sezónu nakoniec zakončila štvrtým rokom v Top 10 ako svetová hráčka číslo 10.

### 2016: Svetová jednotka, Víťazka 2 granslamov, Olympijské striebro
[náhľad|vľavo|Kerberová počas [Aegon Classic Birmingham 2016]]
Novú sezónu začala v Brisbane, kde sa ako 4. nasadená dokázala dostať postupne cez Camilu Giorgiovú, Madison Brengleovú, Anastasiju Pavľučenkovovú a Carlu Suárezovú Navarrovú až do finále, kde bola však krátka na Bielorusku Viktoriju Azarenkovú, ktorej podľahla v dvoch setoch 3–6 a 1–6. V Sydney potom prešla v úvodnom kole cez Elinu Svitolinovú z Ukrajiny, ale do následného súboja nenastúpila, pretože ju trápili črevné ťažkosti.

Do prvého grandslamu na Australian Open 2016 vstupovala ako 7. nasadená hráčka. V 1. kole zdolala Japonku Misaki Doiovú, keď v druhom sete musela odvracať mečbal súperky. V ďalších troch kolách proti rumunskej tenistke Alexandre Dulgherovej, Madison Brengleovej a krajanke Annike Beckovej nestratila ani jeden set a postúpila do svojho prvého štvrťfinále v Melbourne, čím skompletizovala všetky štvrťfinále na všetkých štyroch Grand Slamoch. V ňom porazila prvýkrát až v siedmom vzájomnom stretnutí Viktoriju Azarenkovú po výsledku 6–3 a 7–5. Semifinálovou účasťou vyrovnala svoje grandslamové maximum, ktoré následne dokázala vylepšiť, keď v ňom v dvoch setoch porazila Britku Johannu Kontovú a postúpila prvýkrát do finále grandslamového turnaja. V ňom potom porazila svetovú jednotku a favorizovanú obhajkyňu titulu Serenu Williamsovú v troch setoch 6–4, 3–6 a 6–4. Stala sa tak prvým nemeckým šampiónom na Grand Slame od triumfu Steffi Grafovej na French Open 1999, rovnako ako druhou nemeckou šampiónkou na turnajoch veľkej štvorky a druhou Nemkou, ktorá vystúpila na 2. miesto rebríčka WTA. Predstavovala prvú tenistku histórie, ktorá vyhrala dvojhru na Grand Slame potom, čo odvrátila mečbal v prvom kole. V zápase proti Misaki Doiovej bojovala s kŕčmi a vyčerpaním.

Prvá udalosť po triumfe na austrálskom kurte sa pre ňu stal Fed Cup, kde Nemky privítali Švajčiarsko. Kerberová najprv v dvoch setoch porazila Timeu Bacsinszkú, aby rovnakým pomerom neskôr nestačila na Belindu Benčičovú. Nemky prehrali 2–3 na zápasy. Pre poranenie pravého stehna sa odhlásila z následného turnaja kategórie WTA Premier v Dubaji.

Ďalším turnajom bol pre ňu katarský Qatar Total Open, kde ako najvyššie nasadená hráčka nestačila v 2. kole na nenasadenú Číňanku Čeng Saj-saj. Rovnaký scenár ju čakal aj na americkej časti sezóny BNP Paribas Open v Indian Wells, kde ako 2. nasadená hráčka po voľnom žrebe v úvodnom kole nestačila na českú tenistku Denisu Allertovú, ktorej podľahla dvakrát 5–7. Na ďalšom americkom Major Miami Open už si viedla lepšie, keď sa ako 2. nasadená hráčka prebojovala cez Barboru Strýcovú, Kiki Bertensovú, Tímeu Babosovú a Madison Keysovú do semifinále, v ktorom v dvoch setoch podľahla Bieloruske Viktórii Azarenkovej. Ako obhajkyňa titulu na zelenej antuke v Charlestone odstúpila v semifinále za stavu 1–6 a 0–3 kvôli chorobe proti nakoniec víťazke celého turnaja Sloane Stephensovej z USA. V polovici apríla potom pomohla dvoma bodmi nemeckým tenistkám nad Rumunskom k udržaniu sa vo svetovej skupine Fed Cupu, keď v dvoch setoch porazila Irinu-Cameliu Beguovú a následne aj rumunskú jedničku Simonu Halepovú.

Na aprílovom Porsche Tennis Grand Prix prešla cez Petru Kvitovú do finále. V ňom zdolala kvalifikantku a krajanku Lauru Siegemundovú v dvoch setoch 6–4 a 6–0. Pripísala si tak deviaty singlový titul na okruhu WTA Tour a prvýkrát v kariére ovládla jeden turnaj dvakrát. Okrem finančnej odmeny dostala tiež model športového vozidla Porsche 718 Boxster S pre rok 2017. na turnaji kategórie Premier Mandatory Mutua Madrid Open skončila hneď v úvodnom kole, keď v dvoch sadách podľahla Češke Barbore Strýcovej. V Ríme ju následne po voľnom lose v 1. kole zastavila v troch setoch Eugenie Bouchardová. Ako jedna z favoritiek stroskotala hneď v prvom kole na vrchole antukovej sezóny French Open na holandskej teniske Kiki Bertensovej, s ktorou uhrala jeden set.

Pred Wimbledonom stihla odohrať na tráve len turnaj AEGON Classic v Birminghame, kde jej vo štvrťfinále ako obhajkyni titulu oplatila v dvoch setoch porážku z Fed Cupu Simona Halepová. Na londýnsky Grand Slam prichádzala ako štvrtá hráčka svetového rebríčka a rovnakú pozíciu jej udelili aj usporiadatelia v nasadení jednotlivých hráčok. Na úvod si poradila s domácou tenistkou štartujúcou na divokú kartu Laurou Robsonovou, povolila jej len 4 gemy. Len o jeden gem viac povolila v 2. kole Američanke Varvare Lepchenkovej, ktorú porazila 6–1 a 6–4. V 3. kole prešla aj cez krajanku Carine Witthöftovú, ktorú zdolala v dvoch setoch výsledkom 7-6 a 6-1. V ďalšej fáze porazila za 64 minút po výsledku 6–3 a 6–1 japonskú hráčku Misaki Doiovú. Vo štvrťfinále druhýkrát v sezóne porazila Simonu Halepovú, ktorej zobrala hneď šesťkrát podanie a zvíťazila výsledkom 7–5 a 7–6. Druhýkrát v kariére tak postúpila v All England Clube do semifinále. V ňom jej nedokázala zobrať set ani Venus Williamsová, ktorú porazila dvakrát 6–4 a postúpila do svojho druhého grandlsamového finále v kariére, druhého aj v sezóne 2016. v ňom sa v odvete z finále Australian Open 2016 stretla s mladšou sestrou Venus, Serenou. V stretnutí jej ponúkla súperka pri svojom vlastnom podaní len jedinú šancu k brejknutiu, ktorú nevyužila, a keďže sama prišla o svoj servis dvakrát, podľahla obhajkyni titulu po výsledku 5–7 a 3–6.

Po trávnatej časti sezóny odcestovala do švédskeho Båstad, kde na antukovom Swedish Open plnila úlohu najvyššie nasadenej hráčky. V 1. kole vydrela trojsetové víťazstvo nad 664. hráčkou rebríčka a to domácou Corneliou Listerovou, ktorá v turnaji štartovala vďaka divokej karte. Pred 2. kolom sa však kvôli problémom s ľavým lakťom z turnaja odhlásila. Po turnaji sa presunula do kanadského Montrealu, ktorý bol súčasťou americkej šnúry na tvrdých betónoch US Open Series 2016. Po voľnom žrebe v úvodnom kole, si v ďalších dvoch kolách zhodne v troch setoch poradila najprv s Mirjanou Lučičovou-Baroniovou z Chorvátska a následne s Elinou Svitolinovou. Vo štvrťfinále po výsledku dvakrát 6–2 nad Ruskou Dariou Kasatkinovou postúpila do semifinále. V ňom nestačila na neskoršiu víťazku celého turnaja Simonu Halepovú.

V úlohe druhej nasadenej odohrala augustový olympijský turnaj v Riu de Janeiro. Na jej rakete postupne zostali Kolumbijčanka štartujúca na divokú kartu Mariana Duqueová Mariñová, Kanaďanka Eugenie Bouchardová, austrálska turnajová trinástka Samantha Stosurová, britská nasadená desiatka Johanna Kontová a v semifinále potom sedmička súťaže Madison Keysová zo Spojených štátov. Na ceste do finále nestratila žiadny set. V ňom však za 2:09 hodín podľahla portorickej 34. žene rebríčka Monice Puigovej po trojsetovom priebehu 6–4, 4–6, 6–1 a odviezla si striebornú olympijskú medailu.

Po hrách sa presunula do Severnej Ameriky, kde mala na americkom turnaji Western & Southern Open v Cincinnati po odstúpení Sereny Williamsovej šancu stať sa novou svetovou jednotkou. K tomu však potrebovala na tomto podniku triumfovať. Po voľnom žrebe v 1. kole porazila v dvoch setoch najprv Kristínu Mladenovičovú z Francúzska a následne aj druhýkrát v sezóne Barboru Strýcovú. Vo štvrťfinále si v troch setoch poradila s Carlou Suárezovou Navarrovou a v boji o finále zdolala po výsledku 6–3 a 6–4 Simonu Halepovú. Finálová výhra nad Češkou Karolínou Plíškovou, s ktorou predchádzajúce dve finále ovládla, ju delila od trónu svetovej hráčky číslo jedna, k čomu po víťaznom semifinále poznamenala: "*Stále mi chýba jedna výhra. Celý týždeň som o tom nepremýšľala. Každý sa ma na to pýta. Ak sa mi to podarí, bude to úžasné. Ale ja sa budem sústrediť na finále, v ktorom ma čaká veľmi ťažká súperka*. " V ňom však pätnásta nasadená Plíšková nedala Kerberovej šancu a po výsledku 6–3 a 6–1 ju o túto šancu pripravila.

[náhľad|vpravo|Angelique Kerberová vyhrala svoj druhý Grand Slam a prvý na [Ženská dvojhra na US Open 2016|US Open]]
Na US Open prišla v úlohe svetovej dvojky. Na ceste do finále nestratila žiadny set. V prvom zápase uštedrila na úvod Slovinke a 120. hráčke rebríčka Hercogovej "kanárika", keď vyhrala všetky svoje servisy bez straty lopty. Po začatí druhého setu si súperka vyžiadala zdravotnú prestávku a stretnutie následne skrečovala pre chorobu. V druhej fáze prešla cez Chorvátku Mirjane Lučićovú Baroniovú, aby v treťom kole stratila len dve hry s americkou kvalifikantkou Catherine Bellisovou. Potom na jej rakete skončila za 87 minút česká turnajová štrnástka Petra Kvitová, ktorej prelomila v prvom sete trikrát podanie. Vo vyrovnanejšom druhom sete súperka zakončila zápas siedmou dvojchybou. Siedma nasadená Talianka a obhajkyňa finálovej účasti Roberta Vinciová dohrala vo štvrťfinále, keď úvodné dejstvo zakončila druhým servisom po zahlásení chyby na podaní. Napriek tomu v nej predtým držala vedenie 5–4 a 30–0. Nemka získala deväť záverečných gemov v rade a z posledných 38 odohraných lôpt vyhrala 28. Talianka sa potýkala so zranením achillovej šľachy a ťažkosťami chrbta. Do semifinále proti 74. hráčke rebríčka a dvojnásobnej finalistke newyorského grandslamu Caroline Wozniackej už nastupovala s istotou posunu do čela svetovej klasifikácie. Rýchle vedenie hier 4–0 premenila v zisk úvodného setu pomerom 6–4. Uprostred druhého setu opäť vzala servis a brejk si ustrážila až do záveru. Bilanciu vzájomných zápasov tak navýšila na 8–5 a prvýkrát v kariére postúpila do finále US Open.  V ňom potom porazila za 2:09 hodín jedenástu hráčku rebríčka Karolínu Plíškovú v troch setoch 6–3, 4–6 a 6–4. Stala sa tak prvou tenistkou, okrem Sereny Williamsovej, ktorá získala viac ako jeden Grand Slam počas kalendárnej sezóny od roka 2007 a Justine Heninovej. Následne sa vo vydaní rebríčka WTA z 12. septembra 2016 posunula na 1. miesto ako 22. svetová jednotka v poradí a po Steffi Grafovej druhá z Nemecka. Kerberová vyhrala US Open ako štvrtá ľavoruká tenistka v histórii.

Na konci septembra odcestovala do Číny, kde po prvýkrát v pozícii svetovej jednotky štartovala na turnaji kategórie Premier 5 v Wuhan. Po voľnom lose v úvodnom kole, porazila v ďalšej fáze v troch setoch Kristinu Mladenovicovú. V osemfinále však po viac ako troch a štvrť hodinách podľahla po výsledku 7–6, 5–7 a 4–6 Petre Kvitovej, s ktorou prehrala prvýkrát v sezóne. Po Wuhane, Kerberová cestovala do Pekingu, Číny na turnaju China Open. V jej prvých dvoch zápasoch na turnaji, porazila Kateřinu Siniakovú a Barboru Strýcovú. V ďalšom kole, prehrala s Ukrajinkou Elinou Svitolinovou. Jej nasledujúci turnaj bol Hong Kong Tennis Open, tu porazila Mariu Sakkariovú, v dvoch setoch, a Američanku Louisu Chiricovú, v troch setoch, predtým ako prehrala vo štvrťfinále s Dariou Gavrilovovou v dvoch setoch.

17. októbra 2016, Serena Williamsová oznámila, že sa nezúčastni na WTA Finals v Singapure kvôli zraneniu ramena. Toto vystúpenie zabezpečilo Kerberovej miesto na vrchole rebríčka WTA počas zvyšku roka. Toto bolo pre Kerberovú po prvýkrát, čo skončí rok na najvyššom mieste rebríčka. Ako najvyššie nasadená na WTA Finals, Kerberová bola súčasťou červenej skupiny spolu s ďalšími tenistkami: Simona Halepová, Madison Keysová, a Dominika Cibulková. Vyhrala všetky zápasy v základnej skupine, prehrala len jeden set proti Cibulkovej a dostala sa tak prvýkrát do semifinále na tomto turnaji. Ona porazila obhajkyňu titulu Agnieszku Radwańskú a dostala sa do finále, kde opäť čelila Cibulkovej, prehrala však v dvoch setoch.

### 2017: Problémy s formou, vypadnutie z top 20
[náhľad|vľavo|Kerberová počas [Pohár federácie 2017 Svetová skupina Play-off|Pohára federácie 2017 Svetová skupina Play-off]]
Na začiatku sezóny 2017, Kerberová súťažila na Brisbane International ako najvyššie nasadená. Potom, čo mala voľný žreb v prvom kole, Kerberová vyhrala svoj otvárací zápas proti Ashleigh Bartyovej v troch setoch ale potom prehrala s Elinou Svitolinovou vo štvrťfinále. Kerberová potom hrala na Apia International Sydney, kde mala voľný žreb v prvom kole. ale potom prehrala svoj otvárací zápas s ruskou tínedžerkou Dariou Kasatkinovou.
 
Po nevýrazných turnajoch, Kerberová vstúpila na Australian Open ako obhajkyň titulu a najvyššie nasadená po prvýkrát na granslamovom turnaji. V prvom kole čelila Lesii Curenkovej v prvom kole, ktorú porazila v troch setoch potom, čo jej súperka mala mečbal v druhom sete. Kerberová potom porazila Witthöftovú v druhom kole a Kristýnu Plíškovú v treťom kole. Kerberová potom prehrala s Coco Vandewegheovou v štvrtom kole, keď vyhrala len 5 hier a ukončila tak svoju obhajobu titulu. Serena Williamsová vyhrala turnaj, získala tak dosť bodov aby sa vrátila na post svetovej jednotky.

Jej ďalšie dva turnaje boli Qatar Open a Dubai Tennis Championships. Na prvom turnaji, mala v prvom kole voľný žreb, ale v druhom kole prehral opäť s Dariou Kasatkinovou. Na druhom turnaji, Kerberová v druhom kole porazila Monu Barthelovú, mala tak možnosť vrátiť Monice Puigovej prehru zo svojho olympijského finále a nakoniec sa jej to podarilo. Potom porazila Anu Konjuhovú, aby dosiahla svoje prvé semifinále v Dubaji, prehrala však so Svitolinou. Táto porážka zabránila tomu, aby sa Kerberová vrátila na prvé miesto v rebríčku.

Na BNP Paribas Open 2017 bola ako druhá nasadená, v prvom kole mala voľný žreb a v ďalšom kole porazila Andreu Petkovicovú, nasledovalo víťazstvo na 3 sety proti Parmentierovej, potom nasledovala prehra s víťazkou turnaja Jelenou Vesninovou v štvrtom kole. Prehrala s Venus Williamsovou vo štvrťfinále na turnaji v Miami. Kerberová sa vrátila na post svetovej jednotky potom ako Serena Williamsová odstúpila pre turnajom kvôli zraneniu kolena. Na turnaji v Monterrey, dosiahla finále.

Kerberová začala antukovú sezónu prehrou v Stuttgarte s finalistkou Kristinou Mladenovicovou. Potom ona skrečovala v treťom kole na turnaji v Madride, ale kvôli absencii Sereny Williamsovej sa stala znovu svetovou jednotkou. Na French Open 2017 sa Kerberová stala prvou tenistkou, ktorá ako svetová jednotka vypadla hneď v prvom kole na French Open, prehrala s Jekaterinou Makarovovou.

Na začiatku Kerberovej trávnatej sezóny, dosiahla štvrťfinále na Eastbourne International v ktorom podľahla domácej tenistke Johanne Kontovej. Kerberová vypadla v štvrtom kole na Wimbledone, keď prehrala s víťazkou turnaja Garbiñe Muguruzovou. Jej vypadnutie tak skoro znamenalo, že Karolína Plíšková sa stala novou svetovou jednotkou po tomto turnaji.

Potom pokračovala na turnajoch s tvrdým povrchom v Spojených štátoch, kde prehrala svoj duel so Sloane Stephensovou v jej otváracom zapse na Rogers Cup 2017. Ďalej prehrala opäť svoj prvý zápas s Jekaterinou Makarovovou na turnaji Western & Southern Open 2017, napriek tomu, že bola jednu loptičku od víťazstva a ďalšia prehra v prvom kole s Naomi Osakovou ako obhajkyňa titulu na US Open 2017. Touto prehrou Kerberová vypadla s top 10.

### 2018: Späť vo forme, Wimbledonská víťazka

## Súkromný život
Rodičia Sławomir a Beata Kerber pochádzajú z Poľska a tenistka okrem nemčiny hovorí aj po poľsky a anglicky. Má sestru Jessicu a matka je jej manažérkou. Jej obľúbeným povrchom je podľa jej vyjadrenia tvrdý povrch. Keď vyrastala bola jej idolom krajanka Steffi Grafová.

## Kariérne štatistiky

### Grandslamové účasti vo dvojhre prehľad

### Grandslamové finále
#### Dvojhra: 4 (3 tituly, 1 finále)

### WTA Championships Finále
#### Dvojhra: 1 (1 finále)

### Olympijské finále

#### Dvojhra: 1 (1 strieborná medaila)

## Referencie

## Iné projekty

## Externé odkazy
*

## Zdroj
* 

Kategória:Osobnosti z Brém
Kategória:Nemeckí tenisti
Kategória:Nemeckí strieborní olympijskí medailisti
Kategória:Tenisti na Letných olympijských hrách 2016
Kategória:Nemecké osobnosti poľského pôvodu
Kategória:Víťazi Australian Open
Kategória:Víťazi US Open